**Grigor Stavrev Parlichev** (búlgaro: Григор Ставрев Пърличев; grego:Γρηγόριος Σταυρίδης; macedonio Григор Прличев:Григор Прличев), nado o 18 de xaneiro de 1830 en Ohrid e finado na mesma cidade o 25 de xaneiro de 1893 foi un escritor e tradutor búlgaro, considerado macedonio en Macedonia do Norte.

Traxectoria
-----------

Nado no entón Imperio Otomán, Parlichev estudou nunha escola grega en Macedonia. Na década de 1850 traballou como profesor de grego en Tirana, Prilep e Ohrid. En 1858 Parlichev principiou a estudar medicina en Atenas mais pasou á Facultade de Lingüística en 1860. Ese mesmo ano Parlichev participou na competición poética anual que organizaba a Universidade de Atenas, gañando o primeiro premio polo seu poema "*O Armatolos*" (*Ο Αρματωλός*), escrito en grego. Aclamado como un "segundo Homero", a universidade ofreceulle bolsas de estudo nas universidades en Oxford e Berlín pero Parlichev declinou o ofrecemento.

Casa de Parlichev en Ohrid, Macedonia do Norte.
En 1862 Parlichev uniuse á loita por unha igrexa búlgara independente e polo establecemento de escolas búlgaras, malia iso continuou a ensinar grego. Despois de pasar un tempo en Constantinopla en 1868 familiarizándose coa literatura en antigo eslavo eclesiástico, volveu a Ohrid defendendo a substitución do grego polo búlgaro nas escolas e as igrexas da cidade. Nese ano as autoridades arrestárono e pasou varios meses nunha prisión otomá ata que o bispo grego de Ohrid pediu a súa liberación.

A partir de 1869 Parlichev ensinou búlgaro en varios lugares do Imperio, como Struga, Gabrovo, Bitola, Ohrid e Tesalónica. En 1870 Parlichev traduciu o poema premiado pola universidade unha década antes ao búlgaro para popularizalo entre a audiencia búlgara, só se conserva un fragmento. Escribiu tamén o poema *Skanderbeg*. En 1880 participou na creación do primeiro centro de educación secundaria en búlgaro de Macedonia, na cidade de Tesalónica.

Ata a súa morte Parlichev continuou escribir só en búlgaro, publicando poemas e artigos en diversos periódicos e unha autobiografía (1884). Parlichev foi o primeiro tradutor búlgaro da *Ilíada* de Homero, que recibiu fortes críticas polo seu estilo e pola elección da variedade dialectal. O búlgaro na época non tiña unha norma aceptada, existindo múltiples propostas para a súa codificación, e mestres Parlichev utilizou noutras obras unha lingua fortemente influída polo antigo eslavo eclesiástico, na Iliada utilizou o dialecto nativo de Ohrid, que el consideraba búlgaro pero moi diferente da norma baseada nos dialectos orientais que acabou establecéndose como estándar da lingua búlgara. Por iso está considerado como a figura fundadora da, posteriormente estandarizada, lingua macedonia.

Notas
-----

1. ↑  *Language and national identity in Greece, 1766-1976, Peter Mackridge, Oxford University Press, 2009, ISBN 0-19-921442-5, p. 189*. Books.google.com. Consultado o 2013-11-18.
2. ↑  Detrez, Raymond (2007). *Canonization through Competition: The Case of Grigor Părličev (part of the "Literature Thoughts collection")*. Literature institute. pp. 57–58.
3. ↑  Becoming Bulgarian: the articulation of Bulgarian identity in the nineteenth century in its international context: an intellectual history, Janette Sampimon, Pegasus, 2006, ISBN 90-6143-311-8, pp. 61; 89; 124.
4. ↑  Григор Пърличев, Автобиография, "Избрани произведения", Бълг. писател, София, 1970, гл. 16.
5. ↑  *Macedonia and Greece: The Struggle to Define a New Balkan Nation, John Shea, p. 199*. Books.google.mk. Consultado o 2013-11-18.
6. ↑  "Gligor Prlicev". Cs.earlham.edu. Consultado o 2013-11-18.
7. ↑  Prlicev and Sazdov, Gligor,Tome. *Izbor*. Matica. ISBN 978-86-15-00214-5.
8. ↑  L. M. Danforth: *The Macedonian Conflict: Ethnic Nationalism in a Transnational World,* Princeton University Press 1995, p.50, 62.

|  |  |
| --- | --- |
| Control de autoridades | 
* Wd: Q1363141
* WorldCat
* VIAF: 10645317
* BNF: 15530939v
* CERL: cnp00543216
* FAST: 121928
* GND: 118951998
* ISNI: 0000 0001 2120 5900
* LCCN: n83223100
* NKC: jn20031015024
* NLG: 96345
* NTA: 073319007
* SELIBR: 196701
* SUDOC: 124048412

 |